Hvis du nedlægger en side på dit website og herefter på korrekt vis returnerer en 404 kode (en server-retur-kode der angiver, at siden ikke eksisterer på serveren), når man forsøger at besøge siden, så vil søgemaskinerne normalvis hurtigt droppe den fra deres indeks.
Hvis du så senere finder ud af, at du gerne vil oprette siden igen, så skal du bare gøre det. Sørge for at siden vises korrekt til alle brugere (og dermed også søgemaskinerne) og lav så ellers nogle friske links til siden.
Dels skal der naturligvis nogle interne links til siden i din almindelige navigation, sitemaps og andre relaterede sider, og dels hjælper det også – som altid – med nogle gode, friske og eksterne links.
I løbet af ganske kort tid – nogle gange få dage eller timer – skulle du gerne have siden med i søgemaskinernes indeks igen.